钦定古今图书集成/明伦汇编/氏族典/第297卷 > 《廖用贤尚友录》 > 羊聃
## 钦定古今图书集成/明伦汇编/氏族典/第297卷 > 《廖用贤尚友录》 > 羊聃

按《晋书羊曼传》：“曼弟聃，字彭祖，少不经学，时论皆鄙
其凡庸。先是，兖州有八伯之号，其后更有四伯：大鸿
胪陈留江泉以能食为谷伯，豫章太守史畴以大肥
为笨伯，散骑郎高平张嶷以狡妄为猾伯，而聃以狠
戾为琐伯，盖拟古之四凶。”聃初辟元帝丞相府，累迁
庐陵太守，刚克麤暴，恃国戚纵恣尢甚睚眦之嫌，辄
加刑杀。疑郡人简良等为贼杀二百馀人，诛及婴孩，
所髡锁复百馀，庾亮执之，归于京都。有司奏“聃罪当
死。”琅邪太妃山氏，聃之甥也，入殿叩头请命，诏“原聃
生命，以慰太妃渭阳之思”，于是除名。顷之遇疾，恒见
简良等为祟，旬日而死。